Diari Oficial de la Generalitat Valenciana


Sumari del DOGV 9819, del 02-04-2024 (2024/2250)

RESOLUCIÓ de 8 de març de 2024, de la Conselleria de Sanitat, per la qual es crea el segell electrònic per al Departament de Salut de Xàtiva-Ontinyent, per a actuació administrativa automatitzada.
----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9819

Data del DOGV
:   02-04-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/2250


Data del document
:   08-03-2024

Organisme emissor
:   Conselleria de Sanitat

Tipus de document
:   Resolució

RESOLUCIÓ de 8 de març de 2024, de la Conselleria de Sanitat, per la qual es crea el segell electrònic per al Departament de Salut de Xàtiva-Ontinyent, per a actuació administrativa automatitzada. [2024/2250]  
   
La Llei 40/2015, d'1 d'octubre, de règim jurídic del sector públic (d'ara en avant, Llei 40/2015), en l'article 40, permet l'ús de segells electrònics basats en certificats electrònics que tinguen els requisits exigits per la legislació de firma electrònica, per a la identificació i l'autenticació de l'exercici de la competència en l'actuació administrativa automatitzada.   
Els articles 41 i 42 de l'esmentada norma regulen l'actuació administrativa automatitzada, establixen la possibilitat d'usar com a sistema de firma electrònica el segell electrònic d'administració pública, òrgan, organisme públic o entitat de dret públic, basat en certificat electrònic reconegut o qualificat que complisca els requisits exigits per la legislació de firma electrònica.   
En el mateix sentit el Reial decret 203/2021, de 30 de març, pel qual s'aprova el Reglament d'actuació i funcionament del sector públic per mitjans electrònics, en l'article 15 i l'article 20, establix que les administracions públiques podran utilitzar, per a la seua identificació electrònica i per a garantir l'origen i integritat dels documents electrònics, entre altres, el segell electrònic i la previsió de la utilització d'estos segells electrònics dins de la tramitació administrativa automatitzada dels procediments que cada administració determine.   
  
La Llei 39/2015, d'1 d'octubre, de procediment administratiu comú de les administracions públiques, en l'article 27.1 en regular les còpies electròniques autèntiques establix que les comunitats autònomes podran realitzar còpies autèntiques mitjançant funcionari habilitat o mitjançant actuació administrativa automatitzada.  
En l'àmbit autonòmic, el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, modificat per la Llei 9/2019, de 23 de desembre, de la Generalitat, de mesures fiscals, de gestió administrativa i financera i d'organització de la Generalitat, conté en el títol VI normes sobre l'administració electrònica, i disposa en els articles 78 i 79.2 que la creació de segells electrònics es realitzarà mitjançant resolució dels òrgans superiors de la Conselleria o persones titulars dels organismes públics competents, que es publicarà en la seu electrònica, i que haurà d'emetre's resolució d'aprovació de l'òrgan administratiu que gestione els sistemes o aplicacions informàtiques que hagen de ser utilitzats per a la gestió d'actuacions administratives automatitzades, amb un informe previ emés per l'òrgan directiu amb competències horitzontals en matèria de tecnologies de la informació i les comunicacions de la Generalitat.   
Tenint en compte les competències que establix la Llei 14/1986, de 25 d'abril, general de sanitat; la Llei 10/2014, de 29 de desembre, de la Generalitat, de sanitat de la Comunitat Valenciana, i el Decret 30/2012, de 3 de febrer, del Consell pel qual es modifica l'estructura, funcions i règim retributiu del personal directiu d'institucions sanitàries de la Conselleria de Sanitat, que en l'article 3.1 d'este últim establix com a personal directiu de departament la Gerència de departament. Correspon a la persona titular de la Gerència la responsabilitat màxima sobre la direcció i gestió de tots els recursos assistencials del Departament de Salut.  
Respecte de la competència per al procediment de digitalització l'article 27 apartat 2 de la Llei 3/2005, de 15 de juny, de la Generalitat, d'arxius, establix que els centres sanitaris i els centres docents de titularitat de la Generalitat tindran els seus propis arxius, així com el Decret 50/2018, de 27 d'abril, del Consell, pel qual es regula la gestió documental, l'organització i el funcionament dels arxius de la Generalitat.  
  
D'acord amb el Decret 220/2014, de 12 de maig de 2022, s'ha emés informe de 29 de febrer de 2024, de coordinació informàtica per part de la Direcció General de Tecnologies de la Informació i de les Comunicacions de la Generalitat, dictat segons l'article 94 de l'esmentat decret.  
  
En virtut de l'exposat, i de conformitat amb les facultats conferides per l'article 28 de la Llei 5/1983, de 30 de desembre, del Consell, i del que s'establix en l'article 7 del Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries i les seues atribucions, el Decret 135/2023, de 10 d'agost, del Consell, pel qual s'aprova el Reglament orgànic i funcional de la Conselleria de Sanitat i l'Orde 4/2023, de 13 d'octubre, de la Conselleria de Sanitat, per la qual es desenvolupa l'esmentat decret, resolc:  
  
Primer. Objecte   
L'objecte d'esta resolució és la creació del segell electrònic del Departament de Salut de Xàtiva-Ontinyent de la Conselleria de Sanitat, que s'utilitzarà com a sistema de firma electrònica per a la identificació i l'autenticació de l'exercici de la competència, en les actuacions administratives automatitzades que es generen en l'àmbit de competències d'este departament de salut, l'aprovació de l'actuació administrativa automatitzada de digitalització de documentació del Servici de Personal de l'esmentat departament de salut i el procediment per a l'aprovació d'actuacions administratives automatitzades en l'àmbit de les competències de l'esmentat departament de salut.  
  
Segon. Creació del segell electrònic   
Es crea el segell electrònic del Departament de Salut de Xàtiva-Ontinyent de la Conselleria de Sanitat, basat en un certificat reconegut o qualificat, com a sistema de firma electrònica per a garantir l'autenticitat i la integritat dels documents en les actuacions administratives automatitzades en l'exercici de les seues competències.  
  
Tercer. Actuacions administratives automatitzades   
1. El segell electrònic del Departament de Salut de Xàtiva-Ontinyent de la Conselleria de Sanitat serà utilitzat per a l'actuació administrativa automatitzada del procediment de digitalització de documentació del Servici de Personal, que s'aprova en esta resolució.  
2. Així mateix, les aplicacions informàtiques que hagen de ser utilitzades per a la gestió d'actuacions administratives automatitzades en l'àmbit de competències pròpies del Departament de Salut de Xàtiva-Ontinyent hauran de ser prèviament aprovades mitjançant resolució del titular de la Gerència del Departament de Salut de Xàtiva-Ontinyent, amb un informe previ emés per l'òrgan directiu amb competències horitzontals en matèria de tecnologies de la informació i les comunicacions de la Generalitat d'acord amb la normativa en matèria d'administració electrònica de la Comunitat Valenciana, que se sol·licitarà per conducte de la Sotssecretaria.  
Esta resolució d'aprovació de l'actuació administrativa automatitzada haurà de ser publicada en la seu electrònica de la Generalitat Valenciana.  
  
Quart. Òrgans competents  
La titularitat i custòdia del segell electrònic que es crea per la present resolució correspon a la Gerència del Departament de Salut de Xàtiva-Ontinyent de la Conselleria amb competències en matèria de sanitat i salut pública.  
La Gerència del Departament de Salut serà responsable de la utilització d'este segell en l'àmbit de les seues competències. Així mateix, esta Gerència serà considerada responsable a l'efecte d'impugnació de les actuacions automatitzades definides en l'apartat tercer d'esta resolució i firmades amb este segell electrònic.   
La definició de les especificacions, programació, manteniment, supervisió i control de qualitat i, si és el cas, auditoria del sistema d'informació i del seu codi font corresponen a l'òrgan amb competències en Sistemes d'Informació del Departament de Salut de Xàtiva-Ontinyent.   
  
  
Quint. Verificació del certificat  
La verificació del certificat del segell electrònic, així com dels documents generats amb este, podrà realitzar-se a través de l'Agència de Tecnologia i Certificació Electrònica -ACCV; així com a través del servici VALIDE de la plataforma de validació de certificats de l'Administració general de l'Estat, en la següent adreça electrònica:   
https://valide.redsara.es/valide/validarcertificado/ejecutar.html.  
Sext. Publicitat  
La present resolució es publicarà en el Diari Oficial de la Generalitat Valenciana i estarà disponible en la seu electrònica de la Generalitat Valenciana.  
Així mateix, les disposicions de desenvolupament s'hauran de publicar en la seu electrònica de la Generalitat.  
  
Sèptim. Eficàcia  
Esta resolució produirà efectes des de l'endemà de la publicació en el Diari Oficial de la Generalitat Valenciana.  
La present resolució posa fi a la via administrativa i en contra d'esta es podrà interposar recurs potestatiu de reposició davant el mateix òrgan que va dictar l'acte, en el termini d'un mes, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques o ser objecte de recurs en via contenciosa administrativa en el termini de dos mesos, comptats des de l'endemà de la seua publicació en el Diari Oficial de la Generalitat Valenciana, davant el Tribunal Superior de Justícia de la Comunitat Valenciana, d'acord amb el que establixen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
Tot això sense perjuí que es puga interposar qualsevol altre recurs dels previstos en la legislació vigent.  
  
València, 8 de març de 2024. El conseller de Sanitat: Marciano Gómez Gómez.